**РЕШЕНИЕ № ПВ –37-ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Газоснабдяване на община Садово -** **подобект**: **разпределителен газопровод извън урбанизираната територия за захранване на „Куминяно фрут“ ООД и ГРМ на с. Караджово”**,което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение: в землищата на с. Катуница и с. Караджово, община Садово.** Трасето на разпределителния газопровод основно ще премине през полски пътища в извън урбанизираната територия

**Възложител: „Ситигаз– България” ЕАД**, гр. София, ул. „Адам Мицкевич” № 4A

**Характеристика на инвестиционното предложение /ИП/**:

Ще се изгради разпределителен газопровод извън урбанизираната територия за захранване на „Куминяно фрут“ ООД и с. Караджово, община Садово с диаметри на газопровода от ф90 до ф32, материал РЕ 100 и дължина L~ 2500 m. Начало на газопровода – ГРМ на с. Катуница. Разработването на ПУП-ПП и работните проекти за газопровода ще се съобразят с устройствените схеми и планове по трасето (охранителни вододайни зони, ако има такива, пресичания на пътна инфрастуктура, пресичания на водни обекти и др.). Елементите на газопровода ще се разположат предимно подземно.

Изграждането на газопровода не е свързано със строителство на нови пътища или промяна на съществуващи.

Инвестиционното предложение /ИП/ попада в обхвата на т. 3, буква “б“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката(трасето) на ИП не е в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е „Река Чая” с код BG 0000194, включена в списъка на защитените зони за опазване на природните местообитания и на дивата флора и фауна, приета с РМС № 122/02.03.2007г.(ДВ бр.21/2007). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното намерение включва следните видове работи: трасиране на газопровода; извършване на траншеен изкоп; хоризонтално сондиране (при подземното преминаване под съществуващи съоръжения); доставка на тръби; изолация на тръбите; полагане в изкопа; заваряване на тръбите; частична изолация на заварките; безразрушителен 100% контрол на заварките; магнитопрахова дефектоскопия; катодна защита; изпитване на газопровода; зариване на тръбите; маркиране на трасето; свързване с газоразпределителната мрежа; приемане на обекта и въвеждане в експлоатация. Разпределителният газопровод ще се полага подземно по селскостопански пътища извън урбанизираната територия и ще служи за транспортиране на природен газ по затворена система от газопроводи. Изграждането на обекта ще се изпълни от специализирани строително-монтажни екипи.

* В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.
* Така предлаганата технология няма да допусне замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

**II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

Разглежданият обект е линейно съоръжение и строителната площадка ще съответства на трасето на преминаване на газопровода. Трасето ще преминава изцяло по съществуващи общински пътища и не засяга частни имоти. Елементите на газопровода ще се разполагат подземно или надземно така, че през срока на тяхната експлоатация да не се налага преместването им във връзка с извършване на ново строителство, предвиждано с действащите устройствени планове.

* Трасето на газопровода е извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на ИП няма вероятност да доведе до намаляване числеността и плътността на популациите на видовете, предмет на опазване в защитените зони и до намаляване на благоприятния им природозащитен статус.
* Трасето на газопроводите не засяга природни местообитания и местообитания на видове предмет на опазване в защитена зона BG0000424 „Река Чая”.
* Не се очаква да настъпи фрагментация на местообитания и/или популации на видовете, предмет на опазване в защитената зона спрямо първоначалното им състояние.
* Не се очакват значителни кумулативни въздействия върху защитените зони в резултат от реализацията на настоящето инвестиционно предложение.
* Не се очаква генериране на шум, емисии и отпадъци в количества, които да окажат значително отрицателно въздействие върху защитените зони.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имотите.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2143/01.04.2014г. РЗИ - Пловдиве определила липсата на здравен риск при реализацията на инвестиционното намерение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община „Садово” и кметствата на с. Караджово и Катуница, както и засегнатото население чрез обява във вестник и на информационно табло. Осигурен е обществен достъп по реда на чл. 6, ал. 9 от Наредбата за ОВОС.

Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**ТАМЕР БЕЙСИМОВ 15.04.2014г.**

*Директор на РИОСВ - Пловдив*